Marek Krajčí

MUDr. **Marek Krajčí** (* 24. marec 1974, Bratislava) je slovenský politik, ktorý od 21. marca 2020 do 12. marca 2021 pôsobil ako 18. minister zdravotníctva Slovenskej republiky, detský kardiológ, zakladateľ a predseda správnej rady platformy *Kresťania v meste*, hudobník, skladateľ a textár. V rokoch 20162020 bol poslancom Národnej rady Slovenskej republiky, členom poslaneckého klubu OBYČAJNÍ ĽUDIA a nezávislé osobnosti, bývalým podpredsedom Výboru NR SR pre zdravotníctvo a bývalým tieňovým ministrom zdravotníctva hnutia OĽANO.

## Životopis
Marek Krajčí pracoval viac ako 20 rokov v Detskom kardiocentre ako detský kardiológ. Je ženatý, s manželkou Kamilou má 6 detí a žije v Bratislave.

### Kresťania v meste
Je zakladateľom platformy *Kresťania v meste*, ktorá v Bratislave prepája viac ako 30 spoločenstiev, kresťanských komunít a rôzne mimovládne organizácie. Práca, ktorú rozvinul, je založená na priateľských vzťahoch a stala sa základom pre realizáciu mnohých spoločných podujatí, benefičných koncertov, verejno-prospešných a charitatívnych akcií s dosahom na celú spoločnosť. Medzi najznámejšie projekty platformy patrí jej festival *Milujem svoje mesto*, počas ktorého stovky dobrovoľníkov pomáhajú núdznym, sociálnym zariadeniam a v spolupráci s mestskými časťami čistia a revitalizujú verejné priestranstvá, parky a lesy. Kresťania v meste si získali celospoločenské uznanie aj za svoju obetavú pomoc ľuďom bez domova. Celoročne, niekoľkokrát týždenne im varia z vlastných zdrojov – dnes už takmer s dvesto dobrovoľníkmi. Ľudí bez domova sa snažia postupne, osobným záujmom a priateľstvom socializovať, prinášať im pracovné príležitosti.

Na jeho podnet vznikol v roku 2008 Kresťanský komorný orchester ZOE, s ktorým zorganizoval množstvo benefičných koncertov na podporu rôznych charitatívnych projektov. Je členom správnej rady *Nadácie Dobrá budúcnosť a nádej* zameranej na pomoc sirotám v Ugande a Mjanmarsku.

Marek Krajčí je držiteľom Ceny primátora Bratislavy za rok 2014 za „*nezištnú a účinnú pomoc ľuďom v núdzi prostredníctvom charitatívnych a dobrovoľníckych aktivít v Bratislave i za hranicami mesta.*“

Marek Krajčí je tiež hudobník a worship líder, je autorom desiatok hymien a chválospevov, troch albumov chvál a uctievania, jedného detského albumu a je jedným z prvých priekopníkov chválových koncertov na Slovensku. Roky viedol *Koncerty modlitieb a chvál*, organizoval celoslovenské konferencie zamerané na vystrojenie kresťanov pre prinášanie kresťanských hodnôt do spoločnosti. V tomto období bol aj šéfredaktorom časopisu KROK kresťanov v spoločnosti.

## Politická kariéra
### Parlamentné voľby 2016
Marek Krajčí kandidoval v parlamentných voľbách v roku 2016 zo štvrtého miesta na kandidátke hnutia OBYČAJNÍ ĽUDIA a nezávislé osobnosti (OĽaNO-NOVA) ako nezávislý kandidát. Vo voľbách získal 31 781 preferenčných hlasov a bol zvolený za poslanca Národnej rady Slovenskej republiky. Bol podpredsedom *Výboru NR SR pre zdravotníctvo*, overovateľom *Výboru NR SR na preskúmavanie rozhodnutí NBÚ* a pôsobí v poslaneckom klube OĽaNO-NOVA. V novembri 2017 bol hnutím nominovaný do pozície tieňového ministra zdravotníctva. Bol predsedom parlamentnej Skupiny priateľstva s Austrálskym zväzom, Republikou fidžijských ostrovov, Republikou Marshallových ostrovov, Novým Zélandom a Samojským nezávislým štátom. Na jeho podnet sa na pôde parlamentu vytvorila 30. mája 2016 skupina Spojencov Izraela 

### Parlamentné voľby 2020
V parlamentných voľbách v roku 2020 kandidoval zo 143. miesta na kandidátke hnutia OĽANO, získal 35 515 preferenčných hlasov a bol zvolený. 21. marca 2020 bol vymenovaný za 18. ministra zdravotníctva Slovenskej republiky vo vláde Igora Matoviča.

#### Vedenie ministerstva zdravotníctva počas pandémie COVID-19
Pod jeho vedením Slovensko prekonalo prvú vlnu pandémie koronavírusu so statusom svetového premianta. Problémy sa začali črtať krátko pred príchodom druhej vlny, v období uvoľnenejších letných mesiacov, počas ktorých Slovensko evidovalo minimum nových prípadov nákazy. Na Slovensku silneli hlasy, ktoré spochybňovali smrtnosť ochorenia COVID-19 a navrhované protiepidemické opatrenia. Marek Krajčí v lete aktualizoval pandemický plán a obnovil zasadnutia Pandemickej komisie vlády SR. S podporou odborníkov pripravil plán a presadzoval včasné zavedenie opatrení, no narážal na odpor vlády

Novembrové celoplošné testovanie obyvateľov Slovenska pribrzdilo nástup druhej vlny a zlomilo krivku nárastu prípadov, čo potvrdila aj štúdia. Následne vláda zaviazala ministerstvo hospodárstva zabezpečiť dostatok ďalších testov čo ministerstvo nedokázalo a epidemická situácia sa v krajine začala rapídne zhoršovať. Pandemická komisia následne v decembri odporučila prísne protiepidemické opatrenia, ktoré Vláda SR však akceptovala len čiastočne.

Slovensko sa v januári stalo jednou z najzamorenejších krajín novou, oveľa infekčnejšou mutáciou koronavírusu - variantom B.1.1.7. Krajčímu sa na začiatku roka podarilo presadiť prísnejší zákaz vychádzania a schváliť sprísnený COVID automat. Situácia sa však dva mesiace očakávane nezlepšovala a Slovensko sa počas kulminácie druhej vlny umiestnilo na popredných priečkach v týždennej úmrtnosti a počte hospitalizovaných osôb v prepočte na počet obyvateľov.

Krajčí počas pandémie nasadil na manažment reprofilizácií lôžkového fondu nemocníc skúseného anesteziológa z Rakúska, štátneho tajomníka Petra Stachuru, s ktorým napriek enormnému náporu chorých na zdecimované slovenské zdravotníctvo zabránil kolapsu nemocníc. Počas celej pandémie zabezpečil pre ľudí s COVID-om dostupnú zdravotnú starostlivosť postupnou reprofilizáciou lôžkového fondu nemocníc a centrálnym riadením prevozov pacientov podľa dostupnosti lôžok v jednotlivých nemocniciach.

Hoci podľa vtedajších štatistík sa v rýchlosti očkovania krajina pod Tatrami umiestňovala vo februári na popredných priečkach spomedzi všetkých krajín Európy a Slovensko malo v tom čase podľa Globsecu v stredoeurópskom regióne najvyšší rast dôveryhodnoti v očkovanie, meškali dodávky vakcín nakontrahovaných cez Európsku komisiu. Preto, aj napriek vetovaniu strany Za Ľudí , spoločne s premiérom Matovičom zabezpečil pre Slovensko aj ruskú vakcínu Sputnik V, ktorú 1. marca spoločne privítali na Košickom letisku. To eskalovalo dlhodobé napätie medzi hlavnými predstaviteľmi koalície a napokon viedlo k prepuknutiu vládnej krízy. V nej koaličné strany Za Ľudí a SaS podmienili svoje zotrvanie v koalícii Krajčího odchodom. Napriek nevôli svojej strany OĽaNO, v situácii keď ohlásil dlhoočakávané správy o zlomení druhej vlny pandémie a postupné zlepšovanie pandemickej situácie v krajine, oznámil 11. marca 2021 svoj plánovaný odchod z ministerského postu po necelom roku pôsobenia. 12. marca 2021 podal demisiu a funkciou ministra dočasne poverila prezidentka Eduarda Hegera. 16. marca 2021 sa vrátil do Národnej rady SR ako poslanec.

#### Naštartovanie reforiem zdravotníctva
Napriek pandemickému roku, počas ktorého išla väčšina energie ministra do manažmentu najväčšej pandémie za posledných 100 rokov, Krajčí naštartoval so svojim novým tímom aj dôležité reformy. Z Fondu obnovy získal pre ich zrealizovanie takmer 1,5 miliardy eur. Zachránil štátne nemocnice pred exekúciami a ekonomickým kolapsom, ktorý hrozil po ich rozkrádaní a zlom manažovaní predchádzajúcimi vládami koncom roka 2020. Zároveň získal 575 miliónov eur na ich oddĺženie, začal nastavovať nový platobný mechanizmus na základe DRG a centrálny manažment nemocníc. Tieto reformy mali definitívne zastaviť ich permanentné zadlžovanie. Krajčí nadefinoval optimálnu sieť nemocníc, ktorú stakeholderi zdravotníctva nazývajú aj najväčšou reformou zdravotníctva za posledných 15 rokov.

Pripravoval masívne investície do rekonštrukcií novej nemocničnej siete ako aj výstavbu nových nemocníc v hodnote prevyšujúcej 1 miliardu eur. Po niekoľkoročných diskusiách na tému ochrany duševného zdravia navrhol koncepciu jej reformy a vytvoril medzirezortnú platformu Rady vlády SR pre duševné zdravie. Pritiahol na Slovensko odborníkov zo zahraničia a podpísal návrh zákona o vzniku nezávislej agentúry HTA na hodnotenie zdravotníckych technológií a inovatívnych liekov s potenciálom ušetriť zdravotníctvu desiatky miliónov eur a nasmerovať ich do efektívnych procesov a liečby.

Jeho expertné tímy zároveň pripravovali reformu dlhodobej starostlivosti, primárnej sféry, výstavbu novej univerzitnej nemocnice v Bratislave a komplexnú liekovú reformu. Tá mala zlepšiť vstup inovatívnych ako aj generických liekov. Zefektívnil vyhlášku na revíziu úhrad liekov, ktorou ochránil pacientov pred vysokými doplatkami a ušetril desiatky miliónov eur v systéme verejného zdravotného poistenia. Zároveň zrušil doplatky základných liekov u detí a nízkopríjmových dôchodcov.

## Kritika - údajné presadzovanie záujmov Kremľa
**"Pozorovateľ" na voľbách v Rusku v 2017 a 2018**

Marek Krajčí bol vystavený kritike po tom, čo vyšlo na verejnosť, že v roku 2018 bol ako poslanec NR SR na pozvanie Ruskej Dumy pozorovať ruské prezidentské voľby. Jeho cestu financovala ruská strana. Svojou účasťou na voľbách a svojimi vyjadreniami pre ruské médiá hodnotil iba samotný volebný proces a proces sčítavania hlasov, ktoré podľa neho spĺňali európske kritériá transparentnosti, s upozornením, že sa nevyjadruje k predvolebnému priebehu priebehu kampane.  Po návrate z Ruska však verejne kritizoval režim v Rusku a spojenie volieb s oslavami 4. výročia anektovania Krymu.  Jeho cestu kritizovala aj Európska platforma pre demokratické voľby a nazvala ho tzv. "falošným pozorovateľom".  Krajčí uviedol, že sa ako nezávislý pozorovateľ na pozvanie Európskej rady pre demokraciu a ľudské práva sa zúčastnil v Rusku aj parlamentných volieb v roku 2017. Uviedol však, že už by sa takýchto pozorovateľských misiách nezúčastnil a spätne to považuje za chybu.

**Podpora vakcíny Sputnik V**

Počas vrcholu pandémie COVID-19 na Slovensku, v čase kritického nedostatku vakcín registrovaných Európskou liekovou agentúrou (EMA) a jednej z najvyšších úmrtností na svete, Krajčí na odporučenie väčšiny slovenských odborných autorít  podporil nákup ruskej štátnej vakcíny Sputnik V, ktorá ešte nemala schválenie EMA. Krajčí ako minister zdravotníctva vakcínu sám schválil, avšak tak ako v prípade každého lieku, ktorý získa ministerské  tzv. off label povolenie na používanie, za jeho podanie boli v zmysle zákona zodpovední indikujúci lekári. Tých však bol na Slovensku dostatok a vakcína bola len dobrovoľnou možnosťou na zaočkovanie tých skupín obyvateľov SR, ktoré mali záujem o očkovanie aj touto vakcínou. 

Do očkovania vakcínou Sputnik sa pre jej neskoré nasadenie, až v júni 2021,   v čase úplného odoznenia druhej vlny pandémie na Slovensku a zároveň v čase dostatku podmienečne registrovaných vakcín prostredníctvom EMA v slovenských skladoch, zapojilo málo ľudí, keď z 2 000 000 objednaných dávok (pre 1 milión ľudí) sa nechalo touto vakcínou zaočkovať len necelých 19 tisíc osôb. Problém bol však spôsobený aj náročnou logistikou, keď na očkovanie vakcínou museli ľudia z mnohých regiónov Slovenska precestovať stovky kilometrov.  

Krajčí bol tiež podrobený kritike za to, že zmluva na nákup Sputniku bola extrémne jednostranná, zaväzovala kupujúceho zaplatiť bez ohľadu či zazmluvnené množstvo odoberie, alebo nie. Slovensko v zmluve na seba prevzalo prakticky celé riziko v súvislosti s účinkami vakcíny, no malo mať len málo možností, ako od zmluvy odstúpiť. Tieto tvrdenia sa však nepotvrdili, nakoľko Slovensko odobralo z Ruska len prvých 200 tisíc dávok vakcín a nevyužité vakcíny od neho Rusko spätne odkúpilo.  Naopak, zmluva mala veľa výhodných parametrov,  ktoré ju výrazným spôsobom zvýhodňovali voči zmluvám, ktoré EÚ uzatvorila v mene jej členských štátov so západnými farmaceutickými spoločnosťami. Vďaka týmto nastaveniam, krajiny EÚ musia ešte v roku 2023 platiť aj za neodobrané vakcíny na COVID, hoci ich vôbec nepotrebujú. 

Krajčí spolu s vtedajším predsedom vlády Matovičom údajne poslúžili ruskej propagande keď na letisko v Košiciach prišli osobne vítať prvé dávky vakcíny, ktoré na Slovensko dorazili a priamo s vakcínami v pozadí s viditeľným veľkým nápisom Sputnik V usporiadali tlačovú konferenciu. Fotky z vítania vakcíny boli hojne využité v ruských štátnych a proštátnych médiách s textom, že vakcínu Slovensko schválilo.  Kritici pripomínali, že žiadnu inú vakcínu podobným spôsobom nevítali. Krajčí však osobne vítal v Nitre aj prvé dodávky vakcíny od firmy Pfizer s tlačovou besedou, ktorú v čase večerných televíznych novín v priamom prenose prenášali všetky relevantné celoštátne televízie s následným zaočkovaním popredných vedeckých osobností Slovenska, vrátane jeho samotného. 

## Diskografia
* 1996: *Slobodu nám dal – Copp* – Štúdio-V, MC, CD  (spev, autor hudby a textov okrem piesne č3., produkcia)
* 2002: *Koncert modlitieb a chvál 2002* (spev, produkcia)
* 2003: *Koncert modlitieb a chvál 2003* (spev, produkcia)
* 2004: *To svetlo svieti v tme - Koncert modlitieb a chvál 2004* - COPP, CD R13 001-2-331 (spev, klávesy, autor hudby a textu 1.,3.,5.,8.,9, produkcia) 
* 2008: *Klop, klop, klop* - Kresťania v meste, CD (spev, klávesy) 

## Referencie

## Iné projekty

## Externé odkazy
* Stránky na Facebook-u
* Blog na etrend.sk 
* Príbeh - MUDr. Marek Krajčí Prevziať zodpovednosť za našu krajinu - mojpribeh.sk
* Marek Krajčí (OĽaNO-NOVA): Ak budeme jednotní, môžeme ovplyvňovať spoločnosť, v ktorej žijeme - rozhovor 

Kategória:Slovenskí politici
Kategória:Slovenskí kardiológovia
Kategória:Politici OĽaNO
Kategória:Poslanci NR SR (2016 – 2020)
Kategória:Poslanci NR SR (2020 – 2023)
Kategória:Ministri zdravotníctva Slovenskej republiky
Kategória:Slovenskí speváci
Kategória:Kresťanskí speváci
Kategória:Slovenskí hudobníci
Kategória:Kresťanskí hudobníci
Kategória:Slovenskí hudobní skladatelia
Kategória:Kresťanskí hudobní skladatelia
Kategória:Slovenskí textári piesní
Kategória:Autori a interpreti detskej hudby
Kategória:Osobnosti z Bratislavy